**Ministru kabineta noteikumu projekta**

**“Vispārējās izglītības iestāžu un profesionālās izglītības iestāžu pedagoģiskā procesa un eksaminācijas centru profesionālās kvalifikācijas ieguves organizēšanai obligāti nepieciešamā dokumentācija” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Vispārējās izglītības iestāžu un profesionālās izglītības iestāžu pedagoģiskā procesa un eksaminācijas centru profesionālās kvalifikācijas ieguves organizēšanai obligāti nepieciešamā dokumentācija” (turpmāk – noteikumu projekts) mērķis ir aktualizēt un optimizēt vispārējās izglītības iestāžu un profesionālās izglītības iestāžu obligātās dokumentācijas apjomu administratīvajā darbā, kā arī noteikt plašāku Valsts izglītības informācijas sistēmas izmantošanu, ņemot vērā tās pieejamību.  Noteikumu projekts stāsies spēkā 2021. gada 1. septembrī, vienlaikus atsevišķām normām paredzot citu spēkā stāšanās laiku. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts pēc Izglītības un zinātnes ministrijas iniciatīvas atbilstoši:  1) Vispārējās izglītības likuma 4.panta 17.punktā minētajam deleģējumam;  2) Profesionālās izglītības likuma 7.panta 9.punktā minētajam deleģējumam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projekts nosaka vispārējās izglītības iestāžu un profesionālās izglītības iestāžu (turpmāk – izglītības iestādes) pedagoģiskā procesa un eksaminācijas centru profesionālās kvalifikācijas ieguves organizēšanai nepieciešamo obligāto dokumentāciju.  Šobrīd spēkā esošie Ministru kabineta 2005. gada 18. oktobra noteikumi Nr. 779 “Noteikumi par vispārējās izglītības iestāžu pedagoģiskā procesa organizēšanai nepieciešamo obligāto dokumentāciju” (turpmāk – Noteikumi Nr. 779) un Ministru kabineta 2007. gada 6. marta noteikumi Nr. 165 “Noteikumi par profesionālās izglītības iestāžu pedagoģiskā procesa un eksaminācijas centru profesionālās kvalifikācijas ieguves organizēšanai obligāti nepieciešamo dokumentāciju” (turpmāk – Noteikumi Nr. 165) paredz izglītības dokumentu aizpildīšanu un nodošanu glabāšanai vienīgi drukātā formātā. Turklāt, atsevišķa drukātā formā sagatavotajos dokumentos norādītā informācija dublējas ar Valsts informācijas sistēmā (turpmāk – VIIS) ievadītajiem datiem, tādējādi izglītības iestādēm ir nevajadzīgs administratīvais slogs.  Turklāt attiecībā uz spēkā esošiem Noteikumiem Nr. 779 ir konstatēts, ka tas ir saturiski novecojis un tajā noteiktā dokumentācija ir precizējama saskaņā ar Ministru kabineta 2018. gada 21. novembra noteikumiem Nr. 716 “Noteikumi par valsts pirmsskolas izglītības vadlīnijām un pirmsskolas izglītības programmu paraugiem” (turpmāk - Noteikumi Nr. 716), Ministru kabineta 2018. gada 27. novembra noteikumiem Nr. 747 “Noteikumi par valsts pamatizglītības standartu un pamatizglītības programmu paraugiem” un Ministru kabineta 2019. gada 3. septembra noteikumiem Nr. 416 “Noteikumi par valsts vispārējās vidējās izglītības standartu un vispārējās vidējās izglītības programmu paraugiem”, kas paredz jaunu pieeju mācību darba organizācijā, tai skaitā, nosakot arī dokumentāciju, kura būtu jābūt izglītības iestādēs, kuras īsteno vispārējās izglītības programmas.  Ievērojot minēto, ar noteikumu projektu tiek aktualizēts un optimizēts izglītības iestāžu pedagoģiskā procesa obligātās izglītības dokumentācijas apjoms, ko izglītības iestādes nodrošina elektroniski vai papīra veidā, vienlaikus paredzot atsevišķu dokumentu pieejamību VIIS.  Skaidrojam, ka atbilstoši Izglītības likuma 28. pantā noteiktajam izglītības iestādes ir patstāvīgas izglītības programmu izstrādē un īstenošanā, finanšu, saimnieciskajā un citā darbībā saskaņā ar normatīvajiem aktiem un izglītības iestādes nolikumu. Līdz ar to daudzi izglītības ieguves organizācijas jautājumi, tai skaitā arī izglītības iestādes pedagoģiskā procesa dokumentu glabāšanas jautājumi, ir izglītības iestādes kompetencē. Vienlaikus Izglītības un zinātnes ministrija aicina pedagoģiskā procesa un profesionālās kvalifikācijas ieguves organizēšanai nepieciešamo obligāto dokumentāciju veidot, uzturēt un glabāt tieši elektroniski.  Nepieciešamais grozījumu apjoms pārsniedz pusi no spēkā esošo Noteikumu Nr. 779 un Noteikumu Nr. 165 tiesību normu apjoma. Turklāt, aktualizējot abos noteikumos minēto, tika secināts, ka vairāki dokumenti ir vienādi gan vispārējās izglītības iestādēs, gan profesionālās izglītības iestādēs. Līdz ar to nolemts izstrādāt jaunus vienotus Ministru kabineta noteikumus, kas aizstās Noteikumus Nr. 779 un Noteikumus Nr. 165, un līdz ar noteikumu projekta stāšanas spēkā abi minētie noteikumi zaudēs spēku.  Šobrīd izglītības iestādes obligāto dokumentāciju veido gan elektroniski, gan papīra formātā, piemēram, lietojot skolvadības sistēmu “E-klase” vai mācību sociālo tīklu “Mykoob”, kā arī VIIS tiek ierakstītas ziņas par izglītojamo, dublējot izglītības personas lietas ierakstus.  Precizējot pedagoģiskā procesa organizēšanai nepieciešamo dokumentāciju, noteikumu projekts paredz mazināt administratīvo slogu, pakāpeniski pārejot uz pedagoģiskā procesa organizēšanai paredzēto dokumentu izmantošanu elektroniskajā vidē, kas nodrošinās izglītības iestāžu administrācijas darbu efektīvāku un mazāk laika ietilpīgu.  Noteikumu projektā uzskaitīta nepieciešamā dokumentācija, kā arī norādīts, kāda informācija katrā dokumentā norādāma, vienlaicīgi arī ņemot vērā VIIS iekļauto informāciju.  VIIS kā obligātu datu bāzi nosaka Izglītības likums, un tās uzturēšanu un aktualizēšanu nodrošina Izglītības un zinātnes ministrija. VIIS datu bāzē ir apkopota informācija par izglītības iestādēm, licencētām un akreditētām izglītības programmām, izglītojamajiem, pedagogiem, izglītības dokumentiem un valsts statistiku. Tādējādi nepieciešamo un aktuālāko informāciju būs iespējams izgūt no VIIS datu bāzes.  No noteikumu projekta izriet, ka pēc uzņemšanas izglītības iestādē izglītojamam iekārto personas lietu. Ņemot vērā, ka izglītojamais var pāriet mācīties no vienas izglītības iestādes uz citu, un personas lieta tiek turpināta jaunajā izglītības iestāde, tad ir nepieciešams noteikt izglītojamā personas lietā vienotu informāciju visām izglītības iestādēm. Noteikumu projekta 2.1. apakšpunkts un 3.1. apakšpunkts nosaka izglītojamā personas lietu un tajā iekļaujamo informāciju.  Skaidrojam, ka atbilstoši Izglītības likuma 28.pantā noteiktajam izglītības iestādes ir patstāvīgas izglītības programmu izstrādē un īstenošanā, finanšu, saimnieciskajā un citā darbībā saskaņā ar normatīvajiem aktiem un izglītības iestādes nolikumu. Līdz ar to daudzi izglītības ieguves organizācijas jautājumi, tai skaitā arī izglītības iestādes pedagoģiskā procesa dokumentu glabāšanas jautājumi, ir izglītības iestādes kompetencē.  Noteikumu projekta 2.1. un 3.1.apakšpunktā minētais dokuments – izglītojamā personas lieta – noteikts kā ieraksts Valsts izglītības informācijas sistēmā, līdz ar to izglītības iestāde ir tiesīga lemt, vai attiecīgie dokumenti glabājami tikai elektroniski.  Ņemot vērā, ka izglītības iestādes akreditācijas procesā tiek vērtēta izglītības iestādes attīstības plānošana, noteikumu projekta 2.2. apakšpunkts paredz izglītības iestādes, kas īsteno vispārējās izglītības programmas, izglītības iestādes attīstības plānu, kurā norāda izglītības iestādes misiju, vīziju, stratēģiskos mērķus, uzdevumus, attīstības prioritātes un plānotos sasniedzamos rezultātus ne mazāk kā trīs gadu periodam. Līdzīga norma (noteikumu projekta 3.2. apakšpunkts) ir paredzēta arī attiecībā uz izglītības iestādēm, kas īsteno profesionālās izglītības programmas. Izglītības iestādes attīstības plāns ir saskaņojams ar iestādes dibinātāju (vai ministriju, kuras padotībā atdodas izglītības iestāde). Attīstības plānā izglītības iestāde ņem vērā valsts un pašvaldību politikas plānošanas dokumentos noteiktos mērķus un sasniedzamos rezultātus.  Noteikumu projekta 2.3. apakšpunkts paredz izglītības iestādes darba plānu, kurā norāda izglītības iestādes sasniedzamos mērķus, uzdevumus, ikgadējās prioritātes un plānotos sasniedzamos rezultātus. Minētais dokuments tiek veidots vienam gadam. Darba plānā izglītības iestāde ņem vērā savā attīstības plānā attiecīgajam gadam noteikto.  Noteikumu projekta 2.4. apakšpunkts paredz metodiskā darba dokumentus. Ņemot vērā, ka katra izglītības iestādes metodisko darbu organizē patstāvīgi, kā arī izglītības iestādes struktūras var būt atšķirīgas, un šo darba pienākumus var veikt gan izglītības metodiķis, gan izglītības iestādes vadītājs, gan struktūrvienības vadītājs, tad minēto dokumenta saturu un noformēšanas prasības nosaka izglītības iestādes vadītājs. Metodiskā darba dokumentos ieteicams iekļaut izglītības iestādes izstrādātu kārtību metodiskā darba organizēšanai, kas vērsts uz konsultatīvu metodisko atbalstu pedagogu profesionālajai izaugsmei mācību darba kvalitātes paaugstināšanā, metodiskā darba plānojumu, sanāksmju protokolus. Metodiskā darba dokumentos var iekļaut arī mācību satura tematiskos plānojumus, kārtību, kādā tiek organizētas 1.posma mācību priekšmetu olimpiādes, savstarpējo mācību stundu vērošanu vai citus pedagogu savstarpējo sadarbību apliecinošus dokumentus. Pirmsskolas izglītības programmas īstenotāji metodiskā darba dokumentos iekļauj informāciju par individuālo darbu ar izglītojamiem.  Noteikumu Nr.779 2.3. un 2.4. apakšpunkts paredz pedagoģiskās padomes sēžu protokolus un izglītības iestādes padomes sēžu protokolus. Minētie dokumenti ir saglabāti noteikumu projekta 2.5. un 2.6. apakšpunktā.  Noteikumu Nr. 779 2.6. apakšpunkts paredz speciālās pirmsskolas izglītības skolotāja dienasgrāmatu, 2.7. apakšpunkts – metodiķa dienasgrāmatu, 2.8. mūzikas skolotāja dienasgrāmatu, 2.9. individuālā darba dienasgrāmatu. Lai mazinātu administratīvo slogu pedagogiem, Noteikumu projekta 2.7.1. apakšpunkts paredz vienotu dokumentu pirmsskolas skolotājiem – pirmsskolas grupas žurnālu, tādējādi nodrošinot vienoti plānotu pedagogu savstarpējo sadarbību.  Noteikumu projekts kā obligāto dokumentāciju vispārējās izglītības programmās paredz vēl šādus žurnālus: klases žurnālu, izglītojamo mācību sasniegumu kopsavilkuma žurnālu, pagarinātās dienas grupas žurnālu, fakultatīvo nodarbību žurnālu, interešu izglītības nodarbību žurnālu, individuālā un grupu darba ar izglītojamiem un konsultāciju žurnālu, kā arī  individuālā un grupu atbalsta nodarbību izglītojamiem ar speciālajām vajadzībām žurnālu (vēršam uzmanību, ka interešu izglītības nodarbību žurnāls un individuālās un grupu atbalsta nodarbību izglītojamiem ar speciālajām vajadzībām žurnāls ir attiecināms arī uz pimsskolas izglītības programmu īstenotājiem). Noteikumu projekts nosaka, kāda informācija ir iekļaujama minētajos žurnālos.  Noteikumu projekta 2.8. apakšpunkts paredz mācību priekšmetu (kursu) stundu (nodarbību) saraksts mācību posmam (mēnesim, semestrim vai mācību gadam) izglītības programmas īstenošanai. Izglītība iestāde var izvēlēties, kādam posmam sarakstu gatavo, un tai ir jānodrošina stundu saraksta uzglabāšana saskaņā ar lietu nomenklatūru.  Vispārējās izglītības likuma 1. panta otrās daļas 3. punkts nosaka, ka liecība ir dokuments, kas apliecina pamatizglītības vai vispārējās vidējās izglītības programmas daļas apguvi. Noteikumu projekta 2.9. apakšpunkts paredz, kāda informācija ir iekļaujama liecībā. Liecību izglītības iestāde izsniedz Vispārējās izglītības likumā noteiktajos gadījumos un pēc savas iniciatīvas vai nepilngadīgā izglītojamā likumiskā pārstāvja, pilngadīgā izglītojamā vai par ieslodzītā resocializāciju atbildīgās amatpersonas vai Valsts robežsardzes atbildīgās amatpersonas pamatota pieprasījuma. Vispārējās izglītības likuma 39. panta trešajā daļā un 48. panta ceturtajā daļā ir noteikti gadījumi, kad izglītojamajam izsniedz liecību par izglītības programmas apguvi (nevis attiecīgi apliecību par vispārējo pamatizglītību un sekmju izrakstu 9. klasē vai atestātu par vispārējo vidējo izglītību, sekmju izrakstu un vispārējās vidējās izglītības sertifikātu 12. klasē). Līdz ar to, šajos gadījumos izglītības iestādei ir pienākums izsniegt liecību. Citos gadījumos liecības izsniegšanai nepieciešams pamatots pieprasījums, lai izvairītos no nepamatota, lieka resursu un laika patēriņa izglītības iestādes darbiniekiem gadījumos, ja pieprasījumam nav objektīva, samērīga mērķa, piemēram – liecība nepieciešama iesniegšanai citā izglītības iestādē vai līdzīgi. Vienlaikus noteikumu projekts paredz, ka liecību izglītības iestāde sagatavo VIIS un izsniedz to elektroniskā formā vai izdrukājot no sistēmas.  Noteikumu projekta 2.10. apakšpunkts paredz izziņu par izglītības programmas daļēju apguvi un tajā iekļaujamo informāciju. Izziņu izglītības iestāde izsniedz pēc savas iniciatīvas vai vecāka, pilngadīgā izglītojamā vai atbildīgās amatpersonas pamatota pieprasījuma par laika periodu, par kuru vēl nav izsniegta liecība. Noteikumu projekts paredz, ka izziņu pievieno VIIS, ja tas ir nepieciešams.  Ņemot vērā, ka aizvien vairāk pašvaldības skolēnu apliecības veido elektroniskas un apvienotas ar citām ikdienā izglītojamiem noderīgām funkcijām, piemēram, braukšanu sabiedriskajā transportā, tad noteikumu projekta 2.11. apakšpunktā ir iekļauts izglītojamā statusu apliecinošs dokuments un tajā ietveramā informācija. Minētais dokuments var būt skolēna apliecība, skolēna karte u.tml. (tostarp starptautiski atzīts izglītojamā statusu apliecinošs dokuments (piemēram, ISIC karte)). Izglītojamā statusu apliecinošs dokuments apliecina piederību konkrētajai izglītības iestādei. Minētais dokuments dod tiesības izmantot izglītojamam attiecīgās priekšrocības, piemēram, muzeju, izstāžu u.c. arī ārpus izglītības programmas apguves. Izglītojamā statusu apliecinošā dokumentā ir nepieciešams ietvert fotoattēlu, lai gūtu pārliecību par dokumenta piederību konkrētajai personai. Tas ir būtiski, ja šis dokuments ir jāuzrāda, lai apliecinātu piederību konkrētai izglītības iestādei, piemēram, ieejot izglītības iestādē, dienesta viesnīcā. Vienlaikus dokumentā ir nepieciešams norādīt izglītojamā dzimšanas datus (datumu, mēnesi, gadu), lai pārliecinātos par izglītojamā vecumu, tādējādi būtu iespējams izmantot piešķirtās priekšrocības. Atsevišķās pašvaldībās ir noteikta vienotas formas skolēna karte, kas darbojas gan kā skolēna apliecība, gan kā dokuments bezmaksas braucienam sabiedriskajā transportā, gan ēdināšanas pakalpojuma saņemšanai izglītības iestādē. Šādā gadījumā ņemams vērā, ka noteikumu projekts attiecas uz izglītības iestāžu obligāto dokumentāciju un izglītības iestāžu veicamajām darbībām. Tā kā izglītības iestādei ir saistoši izglītības iestādes dibinātāja lēmumi, pirms izglītojamā statusu apliecinoša dokumenta veida noteikšanas izglītības iestādei būs jāņem vērā izglītības iestādes dibinātāja norādījumi, kā arī jāsedz ar izglītojamā statusa apliecinoša dokumenta izsniegšanu saistītās izmaksas.  Lai veicinātu bērnu izglītošanos, būtiska loma atbalsta sniegšanā un sadarbībā ar skolu ir vecākiem. Lielākā daļa izglītības iestādes saziņai ar vecākiem izmanto skolvadības sistēmā, piemēram “E-klase” pieejamo dienasgrāmatu, vai arī izglītības iestādes noteikto dokumentu. Tādejādi noteikumu projekta 2.12. apakšpunkts paredz izglītības iestādes noteiktu dokumentu informācijas apmaiņai ar vecāku, pilngadīgo izglītojamo vai atbildīgo amatpersonu. Par tā saturu un formu ir atbildīgs izglītības iestādes vadītājs.  Viens no būtiskiem nosacījumiem izglītības iestādes darbībā, plānojot katru gadu mācību procesu, ir noteikt izglītības programmas īstenošanai izmantojamās mācību literatūras sarakstu. Izglītības iestādes pedagoģiskās padomes sēdē vienojas par izmantojamo mācību literatūru katrā mācību priekšmetā (kursā). Noteikumu projekta 2.13. apakšpunkts nosaka, ka izglītības programmas īstenošanai izmantojamās mācību literatūras – mācību grāmatu un tām pielīdzināto darba burtnīcu – sarakstu līdz katra attiecīgā mācību gada sākumam saskaņā ar izglītības iestādes pedagoģiskās padomes ieteikumu apstiprina izglītības iestādes vadītājs.  Vienlaikus noteikumu projekta 2.14. apakšpunkts paredz, ka izglītības iestādē, kas īsteno vispārējās izglītības programmu, ir arī tādi pedagoģiskā procesa organizēšanai nepieciešamie dokumenti, kas noteikti citos normatīvajos aktos par izglītības iestādes darbību, izglītību apliecinošo dokumentu izsniegšanu un apriti (piemēram, Ministru kabineta 2006. gada 6. novembra noteikumu Nr. 913 “Kārtība, kādā izsniedzami valsts atzīti vispārējās izglītības dokumenti” 20. punkts paredz, ka izglītības iestādē, kas izsniedz valsts atzītu vispārējās izglītības dokumentu, ir jābūt izsniegto izglītības dokumentu reģistrācijas grāmatai).  Noteikumu projekts precizē pedagoģiskā procesa organizēšanai nepieciešamo dokumentāciju izglītības iestādēs, kas īsteno profesionālās izglītības programmas, paredzot tos dokumentus, kas ir kopīgi ar izglītības iestādēm, kas īsteno vispārējās izglītības programmu, kā arī nosakot specifiskos dokumentus. Tādējādi noteikumu projekta 3. punkts paredz šādus profesionālās izglītības iestādēm obligātos dokumentus, kas ir tādi paši kā izglītības iestādēs, kas īsteno vispārējās izglītības programmas: izglītības iestādes darba plāns, izglītības iestādes metodiskā darba dokumenti, izglītības iestādes padomes sēžu protokoli; izglītības iestādes pedagoģiskās padomes sēžu protokoli, interešu izglītības nodarbību žurnāls, individuālā un grupu darba ar izglītojamiem un konsultāciju žurnāls (šis dokuments neattiecas uz profesionālās ievirzes sporta izglītības iestādi), izglītības iestādes noteikts dokuments informācijas apmaiņai ar vecākiem vai pilngadīgo izglītojamo.  Savukārt, pārējie noteikumu projekta 3. punktā minētie dokumenti ir specifiski profesionālās izglītības iestādēm, vai arī tajos iekļaujama cita informācija.  Lai arī personas lieta kā dokuments ir paredzēts izglītības iestādēm, kas īsteno vispārējās izglītības programmu, attiecībā uz izglītības iestādēm, kas īsteno profesionālās izglītības programmas tā ir norādīta atsevišķi (noteikumu projekta 3.1. apakšpunkts), jo šīm programmām personas lietā tiek iekļauta informācija arī par praksi un darba vidē balstītām mācībām, kas nav vispārējās izglītības programmās.  Noteikumu projekts paredz izglītības iestāžu koleģiālo padomdevēju institūciju - konventu sēžu protokolus (noteikumu projekta 3.3. apakšpunkts), kuri nebija pirms tam paredzēti Noteikumos Nr. 165. Konventi profesionālās izglītības iestādēs tik ieviesti, sākot ar 2015. gada maiju, un to mērķis atbilstoši Profesionālās izglītības likumā noteiktajam ir veicināt profesionālās izglītības iestādes attīstību atbilstoši darba tirgus prasībām. Konventos tiek izskatīti vairāki jautājumi, kas saistīti ar pedagoģiskā procesa nodrošināšanu, proti, cita starpā tie sniedz priekšlikumus profesionālās izglītības iestādes vadītājam attīstības stratēģijas jautājumos un profesionālās izglītības plānošanas dokumentu izstrādē, sniedz priekšlikumus par profesionālās izglītības iestādes izstrādāto profesionālās izglītības programmu pirms tās iesniegšanas licences saņemšanai u.c. Ievērojot minēto, ir būtiski nodrošināt, ka visās profesionālās izglītības iestādēs konventa sēdes tiek protokolētas un to protokoli tiek noteikti kā izglītības iestādes obligātā dokumentācija.  Minētais par konventa sēžu protokoliem netiek attiecināts uz profesionālās ievirzes izglītības programmām, jo to īstenošanai Profesionālās izglītības likums neparedz konventa izveidošanu.  Noteikumu projekta 3.4. apakšpunkts paredz dokumentu - stundu (nodarbību) saraksts mācību posmam (nedēļai, mēnesim, semestrim vai gadam) izglītības programmas īstenošanai. Izglītība iestāde var izvēlēties, kādam posmam sarakstu gatavo un tai ir jānodrošina stundu saraksta uzglabāšana saskaņā ar lietu nomenklatūru. Tādejādi izglītības iestāde stundu sarakstuveido konkrētam mācību posmam atbilstoši izglītības programmas īstenošanai un garumam, jo izglītības programmu īstenošanas laiks var būt dažāds un neiekļauties, piemēram, kalendāra vai mācību pusgada ietvaros.  Noteikumu projekta 3.5. apakšpunktā ir noteikts grupas vai individuālo mācību nodarbību uzskaites žurnāla saturs. Tie ir attiecināmi arī uz profesionālās ievirzes programmām, jo pastāv daudzas kopīgas prasības – žurnālā jānorāda izglītības iestādes nosaukumu, ziņas par izglītības programmu, izglītojamajiem (vārds, uzvārds, notikušajām mācību nodarbībām un treniņiem (datums, stundu skaits, nodarbības vai stundas tēma, skolotāja vai trenera parakstu), drošības instruktāžām.  Noteikumu projekta 3.6. apakšpunkts paredz drošības instruktāžas, kurā norāda informāciju par notikušām drošības instruktāžām, instruktāžas veidu, datumu, izglītojamo parakstus. Izglītības iestāde parakstīšanos par notikušām instruktāžām organizē un uzglabā atbilstoši izglītības iestādē noteiktajai kārtībai, kā arī ņemot vērā Darba aizsardzības likuma 14. pantā noteiktajam, ka nepieciešams nodrošināt, lai ikviens nodarbinātais (par nodarbināti minētā likuma izpratnē uzskatāmas arī personas, kuras nodarbinātas ražošanas mācību prakses laikā) saņemtu instruktāžu un tiktu apmācīts darba aizsardzības jomā, kas tieši attiecas uz viņa darba vietu un darba veikšanu. Šādu instruktāžu un apmācību veic, uzsākot darbu, mainoties darba raksturam vai darba apstākļiem, ieviešot jaunu vai mainot iepriekšējo darba aprīkojumu un ieviešot jaunu tehnoloģiju.  Noteikumu projekta 3.7. apakšpunktā kā dokuments paredzēts grupas sekmju izraksts (izņemot profesionālās pilnveides izglītības programmas, profesionālās ievirzes sporta izglītības programmas), ko gatavo katra mācību gada noslēgumā. Minētajam dokumentam ir arī nozīme, lai varētu izsniegt izglītību apliecinoša dokumenta dublikātu tā nozaudēšanas gadījumā.  Noteikumu projekta 3.8. apakšpunktā ir iekļauts izglītojamā statusu apliecinošs dokuments. Tā var būt apliecība vai cita veida dokuments (tostarp starptautiski atzīts izglītojamā statusu apliecinošs dokuments (piemēram, ISIC karte)). Izglītības iestāde nosaka izglītojamā statusu apliecinošā dokumenta veidu, kā arī nodrošina šī dokumenta izsniegšanu. Izglītojamā statusu apliecinošs dokuments, kas apliecina piederību konkrētajai izglītības iestādei. Minētais dokuments dod tiesības izmantot izglītojamam attiecīgās priekšrocības, piemēram, muzeju, izstāžu u.c. arī ārpus izglītības programmas apguves.  Izglītojamā statusu apliecinošā dokumentā ir nepieciešams ietvert fotoattēlu, lai gūtu pārliecību par dokumenta piederību konkrētajai personai.  Tas ir būtiski, ja šis dokuments ir jāuzrāda, lai apliecinātu piederību konkrētai izglītības iestādei, piemēram, ieejot izglītības iestādē, dienesta viesnīcā.  Noteikumu projekts (3.9. apakšpunkts) paredz, ka pedagoģiskā procesa organizēšanai profesionālās izglītības programmās nepieciešamais dokuments ir akti par notikušajiem nelaimes gadījumiem ar izglītojamajiem izglītības iestādē, tās teritorijā vai dienesta viesnīcā, nevis aktu kopijas kā to paredz Noteikumi Nr. 165, kā arī noteikta atbilstoša informācija, kurai jāatspoguļojas minētajā aktā. Minētais nepieciešams, jo izglītojamie mācās ne tikai teoriju, bet praktiskās zināšanas. Savukārt prakse laikā uzņēmumā un darba vidē balstītu mācību laikā atbilstoši Darba aizsardzības likumam par izglītojamā drošību atbild attiecīgais uzņēmums.  Attiecībā uz profesionālās izglītības programmām noteikumu projekts paredz metodiskā darba dokumentu aktualizēšanu izglītības iestādēs, ko neparedzēja Noteikumi Nr. 165. Piemēram, metodiskās padomes darba plāns, metodisko komisiju darba plāni, metodiskās padomes un komisiju sēžu protokoli u.tml. Īpaši aktuāls tas ir profesionālās izglītības kompetences centros, kuri nodrošina metodisko darbu un konsultācijas citām profesionālās izglītības iestādēm.  Noteikumu projekts paredz noteikt informāciju par interešu izglītības žurnāliem, tādējādi skaidrāk būs redzama katras profesionālās izglītības iesaiste interešu izglītībā, kas līdz šim ir bijusi katras izglītības iestādes iniciatīva.  Sekmju grāmatiņas kā dokuments atšķirībā no Noteikumiem Nr. 165 vairs nav paredzētas, jo informācija par sekmēm ir pieejama attiecīgajā izglītības iestādes platformā saziņai ar izglītojamo vai tā likumisko pārstāvi (tā var būt E-klase vai Mykoob u.c.), kurā informācija par sekmēm pieejama dažādos griezumos un par dažādiem periodiem. Līdz ar to tiek paredzēts (noteikumu projekta 3.10. apakšpunkts), ka informācija par sekmēm izgūstama no attiecīgās platformas un šo dokumentu izglītības iestāde izsniedz pēc savas iniciatīvas vai vecāka vai pilngadīgā izglītojamā pieprasījuma. Savukārt attiecībā uz profesionālās ievirzes izglītības iestādēm mākslas un mūzikas jomā, tiek paredzēts, ka tās ir liecības atbilstoši pašreizējai kārtībai.  Vienlaikus kā pedagoģiskā procesa organizēšanai nepieciešamos dokumenti profesionālās izglītības iestādēs atšķirībā no Noteikumiem Nr. 165 nav noteikti ar praksi saistītie dokumenti, jo prakses īstenošanai nepieciešamie dokumenti ir noteikti Ministru kabineta 2012. gada 20. novembra noteikumos Nr. 785 “Mācību prakses organizācijas un izglītojamo apdrošināšanas kārtība” . Tāpat nav vairs noteikti dokumenti attiecībā uz profesionālās izglītības dokumentu veidlapām un to apriti, jo minētos dokumentus profesionālās izglītības iestādēs nosaka Ministru kabineta 2005. gada 21. jūnija noteikumiem Nr. 451 “Kārtība, kāda izsniedzami valsts atzīti profesionālo izglītību un profesionālo kvalifikāciju apliecinoši dokumenti un kreditētās profesionālās izglītības programmas daļas apguvi apliecinošie dokumenti”.  Noteikumu projektā precizēti arī eksaminācijas centriem nepieciešami dokumenti, svītrojot no profesionālās kvalifikācijas ieguves organizēšanai nepieciešamo dokumentu saraksta lietu nomenklatūru, klasifikācijas shēmu, darba kārtības noteikumus, informāciju par izglītības dokumentu veidlapām, jo minēto dokumentu nepieciešamību nosaka citi spēkā esošie normatīvie akti.  Tāpat arī paredzēts, ka atšķirībā no Noteikumiem Nr. 779 un Noteikumiem Nr. 165 vairs nav paredzēts nosacījums, ka noteikta dokumentu forma – mācību nodarbību uzskaites žurnāls un grupas sekmju izraksts ir jāsaskaņo ar Izglītības un zinātnes ministriju, jo noteikumu projektā jau ir konkrēti norādīts, kādai informācijai jābūt noteiktajā dokumentā.  Vienlaikus noteikumu projekts paredz, ka izglītības iestādē, kas īsteno profesionālās izglītības programmas, pedagoģiskā procesa organizēšanai nepieciešami arī tādi pedagoģiskā procesa organizēšanai nepieciešamie dokumenti, kas noteikti citos normatīvajos aktos par izglītības iestādes darbību, izglītojamo prakses organizēšanu, izglītību apliecinošo dokumentu izsniegšanu un apriti.  Noteikumu projektā paredzēto personas datu apstrādes mērķis ir nodrošināt valsts, pašvaldību un izglītības iestāžu funkciju īstenošanu izglītības jomā. Noteikumu projekta paredzētā datu apstrāde veidojot izglītojamā personas lietu, mācību sasniegumu kopsavilkumu žurnālu izriet jau no Ministru kabineta 2019. gada 25. jūnija noteikumiem Nr. 276 “Valsts izglītības informācijas sistēmas noteikumi”, līdz ar to šo personas datu apstrāde tikt veikta atbilstoši Ministru kabineta noteikumiem.  Savukārt pārējo Noteikumu projektā minēto personas datu apstrāde nepieciešama, lai izglītības iestādes varētu nodrošināt Izglītības likumā, Vispārējā izglītības likumā, Profesionālās izglītības likumā un saskaņā ar minētajiem likumiem izdotajos Ministru kabineta noteikumos noteiktās prasības izglītības kvalitātei, izglītojamo slodzei, drošībai, informācijas nodrošināšanai par izglītojamo sasniegumiem.  Noteikumu projekts atsevišķām tā normām paredz atšķirīgu spēkā stāšanās laiku.  Noteikumu projekta 6. un 9.punktā noteiktais pārejas regulējums ir saistīts ar jauno valsts izglītības standartu ieviešanu, kas notiek pakāpeniski – 2020./2021.mācību gadā jaunie valsts izglītības standarti ieviesti 1., 4., 7., 10.klasēs, 2021./2022.mācību gadā tie tiks ieviesti arī 2., 5., 8., 11.klasēs, savukārt 2022./2023.mācību gadā – arī 3., 6., 9., 12.klasēs.  Piemēram, noteikumu projekta 6.punkts paredz, ka noteikumu projekta 2.1., 2.7.2., 2.7.3. un 2.9. apakšpunktā minētās tiesības attiecīgajos dokumentos norādīt izglītojamā snieguma vērtējumus mācību priekšmetos (kursos) semestrī piemēro ar 2022./2023. mācību gadu attiecībā uz vispārējās izglītības programmu īstenošanu 3., 6., 9. un 12. klasē. Līdz minētajam laikam attiecīgajos dokumentos par vispārējās izglītības programmu minēto klašu izglītojamiem norāda izglītojamā vērtējumus mācību priekšmetos semestrī atbilstoši normatīvajā aktā par valsts pamatizglītības standartu, pamatizglītības mācību priekšmetu standartiem un pamatizglītības programmu paraugiem un normatīvajā aktā par valsts vispārējās vidējās izglītības standartu, mācību priekšmetu standartiem un izglītības programmu paraugiem, kas bija spēkā līdz 2020. gada 31. augustam, noteiktajam.  No minētās normas izriet, ka tajās klasēs, kurās vēl netiek piemēroti jaunie valsts izglītības standarti, saglabājas iepriekšējais regulējums par pienākumu norādīt vērtējumu arī semestrī, savukārt atbilstoši jaunajiem valsts izglītības standartiem izglītības iestādei tiek noteiktas izvēles tiesības.  Savukārt noteikumu projekta 7. un 8. punktā attiecīgais pārejas regulējums noteikts, lai būtu iespējams ieviest atbilstošas izmaiņas VIIS.  Noteikumu projekta 10.punkts paredz, ka noteikumi stāsies spēkā 2021. gada 1. septembrī, lai tādējādi jaunās prasības būtu iespējams piemērot ar 2021./2022. mācību gadu.  Ar noteikumu projektu Noteikumi Nr.779 un Noteikumi Nr.165 tiek atzīti par spēku zaudējušiem. |
| 3. | Projekta izstrādē iesaistītās institūcijas | Izglītības un zinātnes ministrija, Valsts izglītības satura centrs, Izglītības kvalitātes valsts dienests.  2019. gada 25. septembrī tika izveidota darba grupa, lai izstrādātu Ministru kabineta noteikumu projektu par vispārējās izglītības iestāžu pedagoģiskā procesa organizēšanai nepieciešamo obligāto dokumentāciju. Darba grupas sastāvā tika iekļauti Latvijas Izglītības un zinātnes darbinieku arodbiedrības, Latvijas Pašvaldību savienības, Latvijas Izglītības vadītāju asociācijas, Latvijas Privātskolu asociācijas, Valsts izglītības satura centra, Izglītības kvalitātes valsts dienesta un Izglītības un zinātnes ministrijas pārstāvji. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz vispārējās izglītības iestādēm, profesionālās izglītības iestādēm, tai skaitā profesionālās ievirzes izglītības iestādēm, un eksaminācijas centriem. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts mazina administratīvo slogu vispārējās izglītības iestādēm un profesionālās izglītības iestādēm, jo tām vairs nebūs jādublē informācija, to ievadot VIIS un vienlaicīgi arī norādot dokumentos papīra formā.  Papildus minētajam profesionālās izglītības iestādēm vairs nebūs jākārto izglītojamo reģistrācijas un uzskaites grāmata, kas novērsīs nevajadzīgo informācijas dublēšanu ar jau VIIS sistēmā esošo informāciju, samazinot administratīvo slogu. Profesionālās izglītības iestādēm tiks samazināts administratīvais slogs arī saistībā ar vēl viena dokumenta atcelšanu, proti, tām vairs nebūs obligāti jānodrošina tādā dokumenta kā sekmju grāmatiņas esamība, jo tā izgūstama no izglītības iestādē izmantojamās elektroniskas platformas.  Tādējādi izglītības iestāžu administrācijas darbs tiks padarīts efektīvāks un mazāk laika ietilpīgs. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |  |  |  |
| --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | |
| Noteikumu projekts šo jomu neskar. | | | |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ministru kabineta 2019. gada 25. jūnija noteikumiem Nr. 276 “Valsts izglītības informācijas sistēmas noteikumi” tiks grozīti atbilstoši tam, kādas prasības attiecībā uz VIIS norādāmo informāciju ietvertas šajā noteikumu projektā.  Grozījumi nepieciešami Ministru kabineta 2005. gada 29. novembra noteikumos Nr. 902 “Kārtība, kādā izsniedzami profesionālās pilnveides un profesionālās ievirzes izglītību apliecinoši dokumenti” (turpmāk – MK noteikumi Nr. 902) un Ministru kabineta 2005. gada 21. jūnija noteikumos Nr. 451 “Kārtība, kādā izsniedzami valsts atzīti profesionālo izglītību un profesionālo kvalifikāciju apliecinoši dokumenti un akreditētas profesionālās izglītības programmas daļas apguvi apliecinoši dokumenti” (turpmāk – MK noteikumi Nr. 451), svītrojot norādi par audzēkņu reģistrācijas un uzskaites grāmatā iekļauto numuru, jo Noteikumu projekts vairs neparedz šādas reģistrācijas un uzskaites grāmatas, kā arī audzēkņa numuru.  Grozījumi MK noteikumos Nr. 902 un MK noteikumos Nr.451 tiks sagatavoti līdz 2021.gada beigām, vienlaicīgi ar citiem grozījumiem, kas izriet no likumprojekta “Grozījumi Profesionālās izglītības likumā”, kas iesniegti Saeimā (likumprojekts Nr.895/LP13). |
| 2. | Atbildīgā institūcija | Izglītības un zinātnes ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |
| --- | --- |
| **VI. Sabiedrības līdzdalība un komunikācijas aktivitātes** | |
| Plānotās sabiedrības līdzdalības un komunikācijas aktivitātes saistībā ar projektu | 2019. gadā izglītības pārvalžu vadītājiem un izglītības speciālistiem tika lūgts viedoklis par nepieciešamajām izmaiņām Ministru kabineta 2005. gada 18. oktobra noteikumos Nr. 779 “Noteikumi par vispārējās izglītības iestāžu pedagoģiskā procesa organizēšanai nepieciešamo obligāto dokumentāciju”. 2019. gada 25. septembrī tika izveidota darba grupa, lai izstrādātu Ministru kabineta noteikumu projektu par vispārējās izglītības iestāžu pedagoģiskā procesa organizēšanai nepieciešamo obligāto dokumentāciju. Darba grupas sastāvā tika iekļauti Latvijas Izglītības un zinātnes darbinieku arodbiedrības, Latvijas Pašvaldību savienības, Latvijas Izglītības vadītāju asociācijas, Latvijas Privātskolu asociācijas, Valsts izglītības satura centra, Izglītības kvalitātes valsts dienesta un Izglītības un zinātnes ministrijas pārstāvji.  2020. gada 27. maija darba grupas sanāksmē piedalījās un viedokli par noteikumu projektu pauda arī skolvadības sistēmas “E-klase” un mācību sociālā tīkla “*Mykoob”* pārstāvji.  Noteikuma projekta izstrādes ietvaros notikušas arī konsultācijas ar profesionālās izglītības iestādēm, Izglītības kvalitātes valsts dienestu, Latvijas Nacionālo kultūras centru. |
| Sabiedrības līdzdalība projekta izstrādē | Ministrijas mājaslapā 2020. gada 30. novembrī publicēts paziņojums par sabiedrības līdzdalības iespējām, sniedzot priekšlikumus par noteikumu projektu.  Sabiedrības pārstāvji varēja iepazīties ar ministrijas mājaslapā (pieejams: https://www.izm.gov.lv/lv/visparejas-izglitibas-iestazu-un-profesionalas-izglitibas-iestazu-pedagogiska-procesa-un-eksaminacijas-centru-profesionalas-kvalifikacijas-ieguves-organizesanai-obligati-nepieciesama-dokumentacija) ievietoto noteikumu projektu, kā arī izteikt par to viedokli no 2020. gada 30. novembra līdz 2020. gada 14. decembrim. |
| Sabiedrības līdzdalības rezultāti | Pēc šīs sadaļās 2. punktā minētās noteikumu projekta publicēšanas pirms noteikumu projekta izsludināšanas Valsts sekretāru sanāksmē saņemti priekšlikumi no skolvadības sistēmas “E-klase” vadītāja, Rīgas Tālmācības vidusskolas direktora, kā arī no Profesionālās izglītības biedrības un atsevišķām profesionālās izglītības iestādēm.  **1. E-klases vadītājs Jānis Kaģis**  Vēlos ieteikt papildinājumu punktā “3.9. liecība.” Šī punkta pēdējo teikumu būtu labi papildināt ar vārdu “motivēta” šādā redakcijā:  “Šo dokumentu izglītības iestāde izsniedz pēc savas iniciatīvas vai nepilngadīgā izglītojamā vecāka vai pilngadīgā izglītojamā motivēta pieprasījuma.”  Pamatojums šim ieteikumam: izvairīties no nepamatota, lieka resursu un laika patēriņa izglītības iestādes darbiniekiem gadījumos, ja pieprasījumam nav objektīva, samērīga mērķa, piemēram – liecība nepieciešama iesniegšanai citā izglītības iestādē vai līdzīgi. Par nemotivētu pieprasījumu būtu jāuzskata pieprasījums bez pamatojuma vai ar nesamērīgu pamatojumu, piemēram – “es vienkārši gribu”.  Īpaši liels nelietderīgu resursu patēriņš varētu rasties, ja liecība jānoformē elektroniski (elektroniski jāparaksta un jānosūta norādītam adresātam).  Atbildot uz minēto, informējam, ka priekšlikums ņemts vērā. Noteikumu projekta 2.9.apakšpunkts (agrāk -3.9.apakšpunkts) precizēts, paredzot, ka liecību izsniedz pēc pamatota pieprasījuma.  **2. Rīgas Tālmācības vidusskolas direktors Edgars Grīnis**  Informācija izglītojamā personas lietā (3.1.) lielā mērā dublējas ar informāciju mācību sasniegumu kopsavilkuma žurnālā (3.7.3), kas būtu pieļaujami tikai, ja šie dokumenti tiek izveidoti automātiski VIIS.  Tā kā tā ir obligāti nepieciešama dokumentācija, tad rodas daži jautājumi:  1) Vai dokuments 3.1 un dokuments 3.7.3. veidojas automātiski VIIS no skolas ievadītās informācijas?  2) Vai šiem dokumentiem tiks noteikta valstī vienota forma, veidlapa (tas attiecas arī uz liecību un skolēnu apliecību)? It īpaši tas attiektos uz liecību vai izziņu, kas ir dokumenti pārejai no vienas skolas uz citu, un būtu apgrūtinoši, ja katra skola to noformētu pēc saviem priekšstatiem.  3) Vai klases žurnāls (3.7.2.) ir papīra formāta dokuments un kas nosaka tā formu?  4) Vai, ņemot vērā MK noteikumos Nr. 276 «Valsts izglītības informācijas sistēmas noteikumi» noteikto izglītības iestādei obligāti ievadāmo informāciju par izglītības programmām un izglītojamiem, nevarētu paredzēt, ka visi formālie dokumenti – personas lietas, liecības, izglītības dokumenti, izziņas u.c. tiek automātiski izveidoti VIIS un ir pieejami drukai, pārsūtīšanai, izsniegšanai pēc pieprasījuma?  Atbildot uz minēto, informējam:  1) noteikumu projekta 2.1. un 2.7.3. apakšpunktā (agrāk - 3.1. un 3.7.3. apakšpunktā) minētie dokumenti (izglītojamā personas lieta un izglītojamo mācību sasniegumu kopsavilkuma žurnāls) varēs tikt veidoti automātiski VIIS no izglītības iestādes ievadītās informācijas;  2); 3); 4) skaidrojam, ka noteikumu projekts neparedz vienotas formas noteikšanu attiecīgajiem dokumentiem, tostarp klases žurnālam, taču skaidri nosaka, kādai informācijai tajos ir jābūt ietvertai. Noteikumu projekta 2. punkts paredz, ka dokumentāciju veido, uztur un glabā elektroniski vai papīra veidā. Izglītības un zinātnes ministrija, kā jau minēts šīs anotācijas I sadaļas 2. punktā, rosina dokumentāciju veidot, uzturēt un glabāt tieši elektroniski. Daļēji ņemts vērā priekšlikums par iespēju dokumentus automātiski izveidot VIIS, kur tie ir pieejami drukai, pārsūtīšanai, izsniegšanai pēc pieprasījuma - informējam, ka noteikumu projekts ir precizēts, nosakot, ka ne tikai izglītojamā personas lieta un mācību sasniegumu kopsavilkuma žurnāls, bet arī liecība un izziņa ir ieraksti VIIS, kurā tās ir pieejamas arī elektroniska dokumenta formā. Attiecīgajām normām noteikts atbilstošs spēkā stāšanās termiņš.  **3. Profesionālās izglītības biedrība**   1. 1) Uzskatām, ka šis punkts (3.8.) dublējas ar 4.4. punktu. Turklāt punktā 3.8. norādīts stundu saraksts mēnesim, bet punktā 4.4. nav norādīts periods. Iesakām pievienot arī 3.7.6.  punktu. 2. 2) Prakse jaunajās izglītības programmās ir iekļauta moduļos vai ir kā atsevišķs modulis. Vai šādā gadījumā ir nepieciešams personu lietā izdalīt kā atsevišķu informāciju? 3. 3) daži komentāri par VIIS sistēmu:   ieraksti VIIS sistēmā - šobrīd nav iespējams norādīt rīkojuma Nr. par pārcelšanu, ieskaitīšanu, atskaitīšanu utt. (4.1.,4.6.)  sekmju izrakstus šobrīd iespējams veidot tikai 4. kursiem, nevis grupām, kas mācās īsāku laiku (1gads, 1,5 gadi) vai izglītojamie, kurus atskaita mācību procesā.  ļoti vēlētos saprast; vai personas lietas sadaļas, kas minētas šajā punktā jau ir VIIS šobrīd redzamas, vai tās tikai vēl plāno ieviest. Pirms šo punktu akceptēt, gribētos to redzēt VIIS, kā tas strādās.  vai VIIS sistēma būs savienota ar *Mykoob* vai E-klase mācību sasniegumu importam/eksportam no vienas sistēmas uz otru?  kā ievietosim VIIS sistēmā rīkojumus?   1. 4) Noteikumu projektā norādīts, ka grupas vai individuālo mācību nodarbību uzskaites žurnālam jābūt papīra formātā. Ieteikums – ieviest Drošības instrukciju reģistrācijas žurnālu katrai grupai, kurā izglītojamie ar savu parakstu apliecina, ka ir instruēti vispārējos Darba drošības, satiksmes noteikumu, iekšējās kārtības noteikumu, utml. Jautājumos. Šis žurnāls glabājas pie grupas audzinātāja. Par darba drošību laboratorijās, darbnīcās instruktāžu veic laboratoriju, darbnīcu vadītāji. Šie žurnāli glabājas attiecīgajās laboratorijās, darbnīcās. 2. 5) Vai punkts par grupas sekmju izraksti (4.6. apakšpunkts) stājas spēkā no MK noteikumu izdošanas brīža? Tad tam jau ir jābūt šodien redzamam VIIS sistēmā, vai arī noslēguma jaut 9. punkts jāpapildina ar atsauci uz 4.6. apakšpunktu. 3. 6) Attiecībā uz izglītojamā statusu apliecinošiem dokumentiem (4.7. apakšpunkts)-šajā punktā noteiktā kārtība neapstāv jau vairākus gadus, jo tā tika nomainīta ar Swedbank ISIC skolēnu kartēm. Ja šāds normatīvais regulējums paliek spēkā, tad kā to varēs ievērot izglītības iestāde, kurā jau pastāv cita kārtība. 4. 7) 4.8. apakšpunktu nepieciešams precizēt aiz vārda “izglītojamajiem” papildināt ar vārdiem “izglītības iestādē vai izglītības iegūšanas procesa laikā”.   No projekta redakcijas var rasties neprecīzs tulkojums, ka izglītības iestādei jāfiksē arī nelaimes gadījumi ar izglītojamajiem, kas notikuši ārpus mācību laika. Vienlaikus nepieciešams skaidrojums, vai izglītības iestādei jāfiksē nelaimes gadījumi, kas notiek laikā, kad izglītojamais kādu no mācību procesa daļas apgūst uzņēmumā. Šādu informāciju parasti uzglabā  uzņēmums atbilstoši normatīvajiem tiesību aktiem.   1. 8) Vai sekmju grāmatiņa vai liecība būs kā obligātā dokumentācija?   Atbildot uz minēto informējam:  1) Novērsta MK noteikumu projekta punktu par stundu (nodarbību) sarakstu dublēšanos, kā arī paredzēts, ka stundu (nodarbību) saraksts tiek gatavots pusgadam. MK noteikumu projekta 2.7.6. apakšpunktā (agrāk - 3.7.6. apkšpunktā) minētais dokuments iekļauts arī pie profesionālās izglītības programmu obligātajiem dokumentiem;  2) Prakse pēc būtības vēl paliek, jo ir dažādas programmas, turklāt jāņem vērā, ka atbilstoši Ministru kabineta 2020. gada 2. jūnija noteikumu Nr. 332 “Noteikumi par valsts profesionālās vidējās izglītības standartu un valsts arodizglītības standartu” pārejas noteikumiem noteikumi attiecībā uz profesionālās vidējās izglītības un arodizglītības programmu īstenošanu II kursā stājas spēkā 2021. gada 1. septembrī, III kursā – 2022. gada 1. septembrī, bet IV kursā – 2023. gada 1. septembrī. Līdz minētajiem datumiem profesionālās vidējās izglītības un arodizglītības programmas II, III un IV kursā īsteno saskaņā ar normatīvajiem aktiem par valsts profesionālās vidējās izglītības un arodizglītības standartu, kas bija spēkā līdz šo noteikumu spēkā stāšanās dienai, t.i., saskaņā ar Ministru kabineta 2000. gada 27. jūnija noteikumiem Nr. 211 “Noteikumi par valsts profesionālās vidējās izglītības standartu un valsts arodizglītības standartu;   1. 3) Attiecībā uz MK noteikumu projektā paredzēto personas lietā iekļaujamo informāciju informējam, ka atbilstoši pārejas regulējumam noteikumu projekta 3.1. apakšpunktā (agrāk - 4.1. apakšpunktā) minēto prasību par personas lietas ierakstu VIIS elektroniska dokumenta formā piemēro ar 2021./2022.mācību gadu, līdz tam laika VIIS tiks salāgots ar personas lietās norādāmo informāciju. Par VIIS sistēmas salāgošana ar *Mykoob*, E-klasi tiek vēl domāts ideju līmenī, šis ir privātu uzņēmumu veidotas sistēmas, laika gaitā var būt arī citas. Turklāt tas netraucēs 3.1. apakšpunktā (agrāk - 4.1.  apakšpunktā) minētās informācijas ievadei VISS.   Paredzēts, ka VIIS ievietos informāciju par rīkojumiem (datums, numurs), bet ne pašaus rīkojumus. Minēto informāciju ir iespējams ievietot jau pašreiz.   1. 4) Ņemts vērā ieteikums par atsevišķa drošības instrukciju reģistrācijas žurnāla ieviešanu, attiecīgi precizējot MK noteikumu projektu; 2. 5) Ņemts vērā priekšlikums par punkta par grupas sekmju izraksta (3.7.apakšpunkts (agrāk - 4.7. apakšpunkts)) stāšanās spēkā vēlāku termiņu un attiecīgi precizēti MK noteikumu projekta pārejas noteikumi. 3. 6) Ņemts vērā priekšlikums par punktu par izglītojamā statusu apliecinošiem dokumentiem (3.8. apakšpunkts (agrāk - 4.8. apakšpunkts)), precizējot punktu un paredzot, ka šis dokuments var būt apliecība, ISIC karte utml, kā arī nosakot, ka tajā ietver izglītojamā fotoattēlu un norāda izglītības iestādes nosaukumu, izglītojamā vārdu un uzvārdu, personas kodu. Izglītības iestāde nosaka šī dokumenta veidu un nodrošina tā izsniegšanu; 4. 7) Precizēta norma par aktiem par nelaimes gadījumiem ar izglītojamiem, paredzot, ka tā attiecināma uz notikušajiem nelaimes gadījumiem ar izglītojamajiem izglītības iestādē, tās teritorijā vai dienesta viesnīcā. Savukārt prakse laikā uzņēmumā un darba vidē balstītu mācību laikā atbilstoši Darba aizsardzības likumam par izglītojamā drošību atbild attiecīgais uzņēmums. 5. 8) Sekmju grāmatiņas kā dokuments nav paredzētas. Tiek paredzēts, ka informācija par sekmēm izgūstama no E-klases vai *Mykoob* un šo dokumentu izglītības iestāde izsniedz pēc savas iniciatīvas vai vecāka vai pilngadīgā izglītojamā pieprasījuma   **4.Rīgas Stila un modes tehnikums**  Izglītības iestādes darba plānu šobrīd gatavo dažādi- kalendāram gadam vai mācību gadam. Nosakot vienu pieeju būtu vairāk skaidrības un salīdzināmības.  Ja profesionālās izglītības iestādēm ir konvents, kam vajadzīga padome?  Viena institūcija ar padomdevēja tiesībām būtu pilnīgi pietiekama.    Atbildot uz minēto, informējam, ka jautājums par izglītība iestādes padomēm nav risināms šo noteikumu ietvaros, jo tie ir Izglītības likumā regulējamie jautājumi.  Savukārt par iestādes darba plānu, atbilstoši noteikumu projekta 2.3. apakšpunktam (agrāk - 3.3. apakšpunktam) un3.punktam paredzēts izglītības iestādes darba plāns. Tajā vienam gadam norāda izglītības iestādes sasniedzamos mērķus, uzdevumus un rezultātus u.c.  **5.Daugavpils Būvniecības tehnikuma direktore Ināra Ostrovska**  1) Daļēji piekrītu, ka 3.8 punkts dublē 4.4. punktu: punktā 3.8. ir definējums- “Mācību darba plāns- stundu (nodarbību) saraksts vienam mēnesim, 4.4. punktā definēts “Stundu nodarbību saraksts” un nav noteikts laika posms. Būtu nepieciešams vienots definējums, vai arī tad 4.4. punkts ir domāts profesionālās izglītības iestādēm semestrim vai mācību gadam? Diskutējams jautājums vai tad atstāt MK noteikumu projektā, ka 3.8. attiecināms uz profesionālās izglītības programmām. Vai stundu sarakstu katru mēnesi apstiprina izglītības iestādes vadītājs?   1. Ja izglītojama personas lieta ir elektroniskā žurnālā un VIIS sistēmā, tad atteikties no personas lietas aizpildīšanu papīra formātā (Var drukāt no elektr. žurnāla), bet tā kā e-klases personas lieta atšķiras no apstiprinātās veidlapas, ja tiek atstāta elektroniska personas lieta, tad ir jāanalizē elektroniskās personas lietas atbilstību nepieciešamajam saturam, kuru nosaka MK noteikumi. 2. 3.7.6. apakšpunktam jāattiecas arī uz profesionālu izglītību. 3. Sekmju grāmatiņas, kā obligātā dokumentācijā – ir diskutējams jautājums par to vai papīra sekmju grāmatiņas ir nepieciešamas, jo tas ir papildus manuāli veicamais darbs, kas uzlikts uz skolotājiem, kad e-klasē ir 3.9. punktā minētais dokuments, kurš atspoguļo to pašu informāciju, kas ir sekmju grāmatiņā, vienīgais kas TRŪKST ir AILES “STUNDU SKAITS”. Vienīgā atšķirība ir tā, ka e-klases “LIECĪBA”, nav formulējumi, kuri ir profesionālās izglītības blokam. Piedāvājums risināt jautājumu par papīra formāta sekmju grāmatiņu aizpildīšanas nepieciešamību, un to aizstāšanu ar Liecību no e-klases. Uzskatu, ka manuāla sekmju grāmatiņu aizpildīšana rada lieko darba slodzi. 4. 3.10. punktā apakšpunktā minētā izziņa par programmas daļas apguvi nav attiecināma pie profesionālā bloka. Uzskatu, ka šīs dokuments jāparedz arī pie profesionālās izglītības iestādēm. Jāparedz Moduļa apguves apliecību. Vai būs atrunāts profesionālas izglītības iestādēm par dokumenta izsniegšanu par izglītības programmas daļēju apguvi (moduļa apguvi)? 5. 4.6. apakšpunktā minēts grupas sekmju izraksts (izņemot profesionālās pilnveides programmas, profesionālās ievirzes sporta izglītības programmas). Tajā norāda izglītības iestādes nosaukumu, izglītības programmas nosaukumu un kodu, izglītojamo vārdus un uzvārdus, izglītojamā sasnieguma vērtējumus mācību priekšmetos (kursos, moduļos) un valsts vai noslēguma pārbaudes darbos, piešķirto profesionālo kvalifikāciju (ja attiecināms), informāciju par uzņemšanu izglītības programmā, pārcelšanu nākamajā kursā, izglītības ieguvi apliecinoša dokumenta nosaukumu, sēriju un numuru; uzņemšanu un atskaitīšanu no izglītības programmas apguves. Izglītojamo mācību sasniegumu kopsavilkuma žurnāls ir ieraksts Valsts izglītības informācijas sistēmā, kurā tas ir pieejams arī elektroniska dokumenta formā;   Grupas sekmju izraksts un izglītojamo mācību sasniegumu kopsavilkuma žurnāls ir dažādi dokumenti. Grupas sekmju izrakstus gatavo grupām, kuras absolvē, bet izglītojamo mācību sasniegumu kopsavilkuma žurnāls aizpilda katrai grupai par katru mācību gadu. Informācija par vērtējumiem no mācību kopsavilkuma žurnāla un personas lietās dublējās – varbūt mācību sasniegumu kopsavilkuma žurnālu drukāt no elektroniska žurnāla (nevis pirkt žurnālus un aizpildīt). Mēs izmantojam e-klasi un tur ir tāda iespēja. E-klases tehniskais atbalsts bija gatavs pielāgot e-klasi prof. izglītības vajadzībām, organizējot darba grupu.  Atbildot uz minēto, informējam:   1. novērsta punktu dublēšanās, kā arī paredzēts, ka mācību darba plāns- stundu (nodarbību) saraksts tiek gatavots pusgadam; 2. noteikumu projekta 2.7.6. apakšpunktā (agrāk - 3.7.6. apkšpunktā) minētais dokuments iekļauts arī pie profesionālās izglītības programmu obligātajiem dokumentiem; 3. Sekmju grāmatiņas kā dokuments nav paredzētas. Tiek paredzēts, ka informācija par sekmēm izgūstama no *E-klases* vai *Mykoob* un šo dokumentu izglītības iestāde izsniedz pēc savas iniciatīvas vai vecāka vai pilngadīgā izglītojamā pieprasījuma; 4. Izglītību apliecinošo dokumentu jautājumi nav šī noteikumu projekta jautājums. Jautājumi saistībā ar izglītību apliecinošiem dokumentiem tiks precizēti ar attiecīgiem grozījumiem Ministru kabineta 2005. gada 21. jūnija noteikumos Nr. 451 “Kārtība, kādā izsniedzami valsts atzīti profesionālo izglītību un profesionālo kvalifikāciju apliecinoši dokumenti un akreditētas profesionālās izglītības programmas daļas apguvi apliecinoši dokumenti”; 5. Precizēta norma par grupas sekmju izrakstu. |
| Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Noteikumu projekta izpildē būs iesaistīts vispārējās izglītības iestādes un profesionālās izglītības iestādes, tostarp profesionālās ievirzes izglītības iestādes, eksaminācijas centri. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiek veidotas.  Esošās institūcijas netiek reorganizētas vai likvidētas.  Noteikumu projekta izpilde neatstās ietekmi uz to institūciju, kuras piedalīsies projekta izpildē, funkcijām un institucionālo struktūru. |
| 3. | Cita informācija | Nav. |

Izglītības un zinātnes ministre A. Muižniece

Vizē:

Valsts sekretāra vietnieks –

Sporta departamenta direktors,

valsts sekretāra pienākumu izpildītājs E. Severs

I.Seipule

67047792, Ilze.Seipule@izm.gov.lv

I.Terinka

67507975, Inese.Terinka@izm.gov.lv

A.Rudzīte

67047807, ance.rudzite@izm.gov.lv

I.Siliņa

67047789, ilze.silina@izm.gov.lv

M.Platonovs

67507837, [maksims.platonovs@ikvd.gov.lv](mailto:maksims.platonovs@ikvd.gov.lv)

Dz.Mergupe-Kutraite

67047817, Dzintra.Mergupe-Kutraite@izm.gov.lv